Diari Oficial de la Generalitat Valenciana


Sumari del DOGV 3399, del 23-12-1998 (1998/10480)

RESOLUCIÓ de 25 de novembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Conselleria d'Agricultura, Pesca i Alimentació de la Generalitat Valenciana i les entitats financeres (Caixa d'Estalvis de Catalunya), per al suport al sector agroalimentari valencià.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3399

Data del DOGV
:   23-12-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/10426


Data del document
:   25-11-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 25 de novembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Conselleria d'Agricultura, Pesca i Alimentació de la Generalitat Valenciana i les entitats financeres (Caixa d'Estalvis de Catalunya), per al suport al sector agroalimentari valencià. [1998/X10560]
  
Subscrit, després de la tramitació prèvia reglamentària, entre la Conselleria d'Agricultura, Pesca i Alimentació de la Generalitat Valenciana i les entitats financeres (Caixa d'Estalvis de Catalunya), el 4 de juny de 1998, un Conveni de col·laboració per al suport al sector agroalimentari valencià, i en compliment del que estableix la seua clàusula novena, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 1098/98, i que figura com a annex d'aquesta resolució.
  
València, 25 de novembre de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni de col·laboració entre la Conselleria d'Agricultura, Pesca i Alimentació de la Generalitat Valenciana i les entitats financeres per al suport al sector agroalimentari valencià.
  
València, 4 de juny de 1998
  
REUNITS
  
La Sra. Maria Àngels Ramon-Llin i Martínez, consellera d'Agricultura, Pesca i Alimentació de la Generalitat Valenciana, facultada pels acords del Consell de la Generalitat Valenciana de 21 de febrer de 1994 i de 10 de febrer de 1998.
  
El Sr. Modesto Gil de la Barrera, en nom i representació de l'entitat Caixa d'Estalvis de Catalunya, facultat per a aquest acte amb poder suficient.
  
EXPOSEN
  
Que aquest conveni, subscrit entre la Conselleria d'Agricultura, Pesca i Alimentació de la Generalitat Valenciana i l'entitat esmentada, s'inscriu en el marc del «Programa Agroalimentari Valencià 1994-2000», el qual té com a finalitat, amb l'harmonització dels esforços de l'administració de la Generalitat Valenciana i altres entitats, optimar l'ús dels recursos disponibles per donar un impuls al sector agroalimentari valencià, amb l'objectiu últim de situar aquest, en termes de competitivitat, al nivell dels països més avançats d'Europa.
  
Que, per mitjà de la firma del conveni, es pretén incentivar el sector a través d'una política de reducció del cost dels crèdits acompanyada, segons els casos, de subvencions als tipus d'interés i al cost d'obtenció d'aval, de manera que s'obtinguen els recursos necessaris de costos pròxims als que tenen en aquest moment els productors comunitaris i, simultàniament, aquests recursos es canalitzen d'acord amb les prioritats i les orientacions establides en el Programa Agroalimentari Valencià esmentat.
  
Que, en virtut d'això, les parts acorden subscriure aquest conveni, d'acord amb les següents
  
CLÀUSULES
  
Primera. Objecte del conveni
  
L'objecte d'aquest conveni és fixar els termes de col·laboració entre l'entitat signant i la Conselleria d'Agricultura, Pesca i Alimentació de la Generalitat Valenciana (d'ara endavant, la Conselleria) en l'establiment d'una línia de finançament amb condicions especials dirigida al sector agroalimentari valencià.
  
Amb aquesta finalitat, l'entitat financera signant estableix una oferta de fons prestables per al període comprés entre la data de la firma d'aquest conveni i el 31 de desembre de 1999, per un import global de 1.000 milions de pessetes, a raó de 500 milions de pessetes anuals.
  
Segona. Finalitat dels préstecs
  
Els préstecs atorgats a l'empara d'aquest conveni podran destinar-se:
  
a) al finançament de noves inversions en plans de millora d'explotacions agrícoles i ramaderes, com també de la flota pesquera;
  
b) al finançament de noves inversions en empreses agroalimentàries, tant industrials com comercialitzadores de productes agroalimentaris i pesquers;
  
c) a la correcta estructuració de passius financers, derivats de processos de modernització i reconversió en el cas de societats cooperatives, societats agràries de transformació i altres fórmules d'economia social.
  
Tercera. Beneficiaris dels préstecs
  
S'estableixen, a l'efecte d'aquest conveni, dos tipus de possibles beneficiaris:
  
a) Beneficiaris generals: tindran aquesta consideració els titulars d'explotacions agrícoles, ramaderes i de la flota pesquera, com també les empreses agroalimentàries, amb qualsevol forma jurídica, que despleguen activitats agràries de producció, transformació o comercialització en l'àmbit territorial de la Comunitat Autònoma Valenciana.
  
b) Beneficiaris preferencials: tindran aquesta consideració aquells que, complisquen els requisits establits en l'apartat anterior i tinguen la consideració d'«explotació preferent» o d'«empresa agroalimentària preferent», d'acord amb allò que s'establirà en els decrets que, amb aquesta finalitat, aprove el Consell de la Generalitat Valenciana, i amb allò que es disposarà en les seues normes de desenvolupament reglamentari.
  
Quarta. Condicions generals dels préstecs
  
Les condicions dels préstecs acollits a aquest conveni seran les següents:
  
Quantia:
  
a) Per al finançament de noves inversions en plans de millora d'explotacions agrícoles i ramaderes, com també de la flota pesquera.
  
- La quantia màxima serà del 80 per cent de l'import de la inversió no coberta per altres subvencions o ajudes públiques que s'obtinguen per al mateix projecte.
  
- La quantia mínima serà de 2 milions de pessetes per a l'agricultor individual i de 5 milions de pessetes per a explotacions agràries associades.
  
b) Per al finançament de noves inversions en empreses agroalimentàries, tant industrials com comercialitzadores de productes agroalimentaris i pesquers.
  
- La quantia màxima serà del 80 per cent de l'import de la inversió no coberta per altres subvencions o ajudes públiques que s'obtinguen per al mateix projecte.
  
- La quantia mínima serà de 10 milions de pessetes.
  
c) Per a la correcta estructuració de passius financers, produïts per processos de modernització i reconversió en el cas d'entitats cooperatives.
  
- La quantia serà la que es derive com a necessària del pla de viabilitat, el qual haurà de ser aprovat per la consellera d'Agricultura, Pesca i Alimentació, amb l'informe previ de l'entitat financera prestatària i del Servei de Cooperativisme Agrari Valencià.
  
Per a l'aprovació d'aquests plans podrà exigir-se la subscripció i el desemborsament previs de determinades aportacions al capital social per part dels socis de la cooperativa, especialment en cas que les operacions d'endeutament preexistents no es troben al corrent de pagaments.
  
Termini:
  
El termini de durada dels préstecs serà de 6 anys com a màxim.
  
Amortització del principal:
  
Les amortitzacions s'efectuaran els dies 31 de març i 30 de setembre de cada any, per semestres vençuts, en la quantia que resulte de dividir el principal de l'operació entre els semestres de vigència de préstec, sense menyscapte del que s'estableix en la clàusula següent.
  
Carència de principal:
  
Es fixarà sobre la base del període necessari per a la posada en marxa de la inversió, o d'acord amb el pla de viabilitat de l'empresa per al supòsit de refinançament. En cap cas podrà excedir de dos anys.
  
Tipus d'interés:
  
El tipus d'interés nominal d'aquestes operacions es revisarà semestralment i no podrà excedir del límit següent: míbor de referència més un diferencial màxim d'un punt.
  
S'entén per Míbor de referència la mitjana aritmètica dels tipus mitjans d'interés de dipòsits interbancaris no transferibles en termini de sis mesos del mercat de diners de Madrid, publicats pel Banc d'Espanya en el Boletín de la Central de Anotaciones o en qualsevol altra publicació que el puga substituir, corresponents als últims set dies hàbils immediats anteriors a l'inici de cada període de liquidació, exclosos per al càlcul dos dels set valors que s'hi hagen pres i que es correspondran amb el major i el menor d'ells.
  
El valor del tipus de referència es revisarà el primer d'abril i el primer d'octubre de cada any, d'acord amb el que s'estableix en el paràgraf anterior.
  
Pagament d'interessos:
  
El pagament d'interessos s'efectuarà els dies 31 de març i 30 de setembre de cada any, d'acord amb el crèdit viu de l'operació en aquest semestre.
  
Comissions:
  
Les comissions màximes no superaran en conjunt el 0,50 per cent del principal de l'operació.
  
Garanties:
  
Les garanties exigibles per a aquestes operacions seran les admeses en dret a juí de l'entitat financera prestatària.
  
Quan un possible beneficiari no posseïsca, a criteri de l'entitat financera, de garanties suficients per accedir als crèdits previstos en aquest conveni, la Conselleria podrà subscriure convenis amb diferents entitats financeres, a fi de facilitar l'aval corresponent. En aquests casos, l'entitat prestatària considerarà com a garantia suficient l'aval de les societats esmentades, sense que es puga exigir l'aportació de cap altra garantia, siga real, monetària o de tercers.
  
Cinquena. Subvencions
  
1. La Conselleria podrà, en els termes i les condicions establits, d'acord amb les dotacions pressupostàries existents, subvencionar els conceptes següents per a beneficiaris preferencials:
  
a) Una subvenció de fins a 5 punts d'interés anual, al llarg de tota la vida de l'operació, als interessos aplicats a les operacions de crèdit que es concerten en el marc d'aquest conveni. En cap cas s'aplicarà subvenció a interessos de demora.
  
A l'efecte d'aquesta subvenció, i tenint en compte el paper d'especial significació del cooperativisme en el sector agroalimentari valencià, s'estableix que aquelles cooperatives que presenten plans de creixement, d'expansió o d'integració cooperativa, a través de consorcis o de qualsevol altra forma jurídica, de tal manera que possibiliten la seua qualificació com a empresa agroalimentària preferent en el termini màxim de quatre anys, tindran la consideració actual de beneficiaris preferencials.
  
b) A més, una subvenció addicional de fins al 100 per cent del cost de l'aval, quan el titular de l'explotació agrària preferent individual, o el cap d'explotació de l'explotació agrària preferent associativa siga un jove agricultor.
  
2. Per a un únic beneficiari, els imports mínim i màxim de préstec susceptible de subvenció seran, respectivament:
  
- explotació preferent individual : 2 i 10 milions de pessetes
  
- explotació preferent associada: 5 i 20 milions de pessetes
  
- empresa agroalimentària no cooperativa: 10 i 200 milions de pessetes
  
- cooperativa: 10 i 300 milions de pessetes
  
3. Els crèdits pressupostaris destinats a satisfer el finançament de les subvencions de tipus d'interés de les operacions objecte d'aquest conveni es determinaran en cadascuna de les ordres de la Conselleria per les quals es convocaran públicament les ajudes assenyalades.
  
En tot cas, el compromís concret que la Conselleria assumirà en cada operació s'establirà en cadascuna de les resolucions de concessió de les ajudes sol·licitades, la qual serà notificada a l'entitat prestatària amb anterioritat a la formalització de cada operació.
  
4. L'amortització anticipada del préstec pel prestatari o la cancel·lació per una causa legalment prevista pel prestatària produirà, en tot cas, l'anul·lació de la part de la subvenció no reportada, i l'entitat financera posarà aquesta circumstància en coneixement de la Conselleria immediatament.
  
En qualsevol cas, la cancel·lació anticipada no eximeix del compliment total de la finalitat per a la qual es va concedir l'ajuda, de manera que l'incompliment d'aquestes finalitats provocarà l'anul·lació de la part ja aportada i el beneficiari de la subvenció, en aquest cas, haurà de reintegrar les quantitats ja percebudes al seu nom pel banc.
  
5. Les condicions dels préstecs acollits a les ajudes del capítol II de l'Ordre de 20 d'abril de 1995, de la Conselleria d'Agricultura, Pesca i Alimentació, per la qual s'aproven les noves bases reguladores de les ajudes al cooperativisme agrari, seran les previstes en l'ordre esmentada, modificada per la de 8 de gener de 1998.
  
La Conselleria d'Agricultura, Pesca i Alimentació, a petició de les parts, podrà autoritzar que els préstecs acollits a aquestes ajudes i que estiguen vigents en la data d'entrada en vigor de l'Ordre de 8 de gener de 1998 puguen adequar-s'hi, sempre que es mantinga la data d'inici del préstec.
  
Sisena. Pagament de les subvencions als tipus d'interés
  
L'import de les subvencions al tipus d'interés corresponents a cada exercici i a la totalitat de les operacions es pagarà el 31 de març i el 30 de setembre de cada any.
  
El càlcul de la quantia de les subvencions que cal pagar es durà a terme aplicant el tipus d'interés subvencionat al capital viu dels préstecs, segons el quadre d'amortització previst i acordat amb l'entitat financera.
  
Setena. Tramitació de préstecs i subvencions
  
1. Les sol·licituds de préstecs es presentaran davant l'entitat financera acompanyades de la documentació que en cada cas procedirà. Aquesta entitat les aprovarà o les denegarà en el termini màxim de 30 dies i lliurarà, en el primer cas, un certificat de concessió de préstec, el qual es farà arribar a la Conselleria.
  
L'entitat valorarà la viabilitat dels projectes d'inversió o de la cooperativa, en cas de la reestructuració dels passius financers, i la suficiència de garanties amb independència de la concessió o no de la subvenció.
  
2. La sol·licitud de subvenció financera es presentarà davant la Conselleria acompanyada de la documentació necessària per a l'estudi d'aquesta i del certificat de concessió de l'operació, com també de l'ordre del pagament, la qual tindrà caràcter irrevocable, a l'entitat financera en qüestió.
  
La Conselleria resoldrà sobre la sol·licitud atés el que s'estableix en les clàusules tercera i cinquena d'aquest conveni. En aquesta resolució s'inclourà, almenys, la quantitat del principal del préstec objecte de subvenció, el termini de l'operació, l'import de la subvenció concedida i les obligacions a què ha de fer front el sol·licitant, i s'establirà que el contingut quedarà condicionat a la formalització del préstec l'últim dia del mes natural següent.
  
La resolució es comunicarà per escrit a l'empresa sol·licitant i a l'entitat financera.
  
3. D'acord amb l'ordre, irrevocable, del beneficiari, establida en el punt 1 anterior, la Conselleria pagarà directament la subvenció a les entitats financeres una vegada que siga acreditat el compliment de les condicions fixades en la resolució de concessió, entre les quals s'inclourà, almenys, l'atenció de les obligacions de pagament per part del prestatari. Amb aquesta finalitat, l'entitat prestatària certificarà que l'operació es troba al corrent.
  
Vuitena. Revocació de les subvencions
  
La subvenció podrà ser revocada en cas d'incompliment, per part del beneficiari, de la finalitat dels préstecs o dels compromisos assumits com a conseqüència de la concessió, i tindrà l'efecte previst en la legislació vigent.
  
Novena. Publicitat del conveni
  
La Generalitat Valenciana es compromet a fer publicitat del conveni i a promoure'n la utilització entre els destinataris potencials.
  
Deu. Seguiment del conveni
  
El seguiment d'aquest conveni es realitzarà conjuntament per la Conselleria d'Agricultura, Pesca i Alimentació i per l'Institut Valencià de Finances, en col·laboració amb les entitats signants.
  
Onze. Vigència
  
La vigència d'aquest conveni comprendrà des de la data en què se signe fins al 31 de desembre de 1999.
  
I en prova de conformitat, signen aquest conveni per duplicat i a un únic efecte, al lloc i en la data indicats en l'encapçalament,
  
Per la Conselleria d'Agricultura, Per l'entitat financera,
  
Pesca i Alimentació, Modesto Gil de la Barrera